Document ID: 32013R1292

EUROPOS PARLAMENTO IR TARYBOS REGLAMENTAS (ES) Nr. 1292/2013
2013 m. gruodžio 11 d.
kuriuo iš dalies keičiamas Reglamentas (EB) Nr. 294/2008 dėl Europos inovacijos ir technologijos instituto įsteigimo
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 173 straipsnio 3 dalį,
atsižvelgdami į Europos Komisijos pasiūlymą,
perdavus teisėkūros procedūra priimamo akto projektą nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi įprastos teisėkūros procedūros (2),
kadangi:
(1)
pagal pažangaus, tvaraus ir integracinio augimo strategiją „Europa 2020“ Europos inovacijos ir technologijos institutui (toliau - EIT) suteikiamas svarbus vaidmuo - prisidėti prie daugelio pavyzdinių iniciatyvų;
(2)
laikotarpiu nuo 2014 m. iki 2020 m. EIT turėtų padėti siekti Europos Parlamento ir Tarybos reglamentu (ES) Nr. 1291/2013 (3) įsteigtos bendrosios mokslinių tyrimų ir inovacijų programos „Horizontas 2020“ (toliau - programa „Horizontas 2020“) tikslų integruodamas aukštojo mokslo, mokslinių tyrimų ir inovacijų trikampį;
(3)
siekiant programos „Horizontas 2020“ dalyviams užtikrinti nuoseklų pagrindą, Europos Parlamento ir Tarybos reglamentas (ES) Nr. 1290/2013 (4) (toliau - dalyvavimo taisyklės) turėtų būti taikomas EIT;
(4)
intelektinės nuosavybės teisių valdymo taisyklės yra apibrėžtos dalyvavimo taisyklėse;
(5)
trečiųjų šalių asocijavimo taisyklės nustatytos programoje „Horizontas 2020“;
(6)
EIT, vykdydamas veiklą aukštojo mokslo, mokslinių tyrimų ir inovacijų srityse, turėtų skatinti verslumą. Visų pirma jis turėtų skatinti aukščiausios kokybės verslumo ugdymą ir teikti paramą naujų ir atsiskiriančių įmonių kūrimui;
(7)
EIT turėtų palaikyti tiesioginį ryšį su nacionaliniais ir regionų atstovais bei kitais inovacijų grandinės suinteresuotaisiais subjektais, o tai būtų naudinga abiem pusėms. Siekiant sudaryti sąlygas tokiam dialogui ir sistemingesniam dalijimuisi informacija, turėtų būti įsteigtas EIT suinteresuotųjų subjektų forumas, vienijantis suinteresuotuosius subjektus horizontaliais klausimais. EIT turėtų vykdyti atitinkamiems suinteresuotiesiems subjektams skirtą informavimo ir komunikacijos veiklą;
(8)
EIT turėtų skatinti tinkamai subalansuotą įvairių žinių trikampio veikėjų, dalyvaujančių žinių ir inovacijų bendrijų (toliau - ŽIB) veikloje, dalyvavimą. Be to, jis turėtų skatinti aktyvų privataus sektoriaus, visų pirma labai mažų, mažųjų ir vidutinių įmonių (toliau - MVĮ), dalyvavimą;
(9)
turėtų būti apibrėžtas EIT indėlio į ŽIB mastas ir aiškiai nustatyta, iš kokių šaltinių gaunami ŽIB finansiniai ištekliai.
(10)
EIT struktūra turėtų būti supaprastinta. Turėtų būti racionalizuota EIT valdybos veikla ir aiškiai nustatyti atitinkami valdybos ir direktoriaus vaidmenys ir užduotys;
(11)
naujos ŽIB, įskaitant jų prioritetines sritis, struktūrą ir atrankos procedūros laiką, turėtų būti steigiamos vadovaujantis tuo, kas nustatyta Strateginėje inovacijų darbotvarkėje, taikant atvirą, skaidrią ir konkurencingą procedūrą;
(12)
ŽIB turėtų plėsti savo švietimo veiklą, skirtą Sąjungos gebėjimų bazei pagerinti, organizuodamos profesinio mokymo ir kitus tinkamus mokymo kursus;
(13)
būtina, kad Komisija ir EIT bendradarbiautų atliekant ŽIB stebėseną ir vertinimus, kad būtų užtikrinama atitiktis bendrai Sąjungos lygmens stebėsenos ir vertinimo sistemai. Visų pirma, turėtų būti nustatyti aiškūs ŽIB ir EIT stebėsenos principai;
(14)
ŽIB turėtų siekti sąveikos su atitinkamomis Sąjungos, nacionalinėmis ir regioninėmis iniciatyvomis;
(15)
siekiant užtikrinti platesnį organizacijų iš skirtingų valstybių narių dalyvavimą ŽIB, organizacijos partnerės turėtų būti įsteigiamos bent trijose skirtingose valstybėse narėse;
(16)
EIT ir ŽIB turėtų plėtoti informacinę veiklą ir skleisti geriausią praktiką, įskaitant, pasitelkdamos regioninę inovacijų sistemą;
(17)
EIT turėtų nustatyti ŽIB veiklos finansavimo, stebėsenos ir vertinimo kriterijus ir procedūras iki ŽIB atrankos proceso pradžios;
(18)
EIT trejų metų darbo programoje turėtų būti atsižvelgiama į Komisijos nuomonę dėl EIT konkrečių tikslų, kaip nustatyta programoje „Horizontas 2020“, ir į jų papildomumą, susijusį su Sąjungos politikos tikslais ir priemonėmis;
(19)
EIT, būdamas programos „Horizontas 2020“ dalis, prisidės prie klimato kaitos išlaidų įtraukimo, kaip apibrėžta programoje „Horizontas 2020“;
(20)
EIT vertinimu turėtų būti laiku prisidėta prie programos „Horizontas 2020“ vertinimo 2017 m. ir 2023 m.;
(21)
Komisija turėtų stiprinti savo vaidmenį stebėdama konkrečių EIT veiklos aspektų įgyvendinimą;
(22)
šiuo reglamentu nustatomas finansinis paketas visam programos „Horizontas 2020“ galiojimo laikotarpiui, kuris per metinę biudžeto tvirtinimo procedūrą Europos Parlamentui ir Tarybai yra svarbiausia orientacinė suma, kaip apibrėžta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo (5) 17 punkte. Finansinis įnašas EIT turėtų būti skiriamas iš programos „Horizontas 2020“;
(23)
priešingai nei iš pradžių manyta, EIT fondui nebus skiriama tiesioginė parama iš Sąjungos biudžeto ir nebus taikoma Sąjungos biudžeto įvykdymo patvirtinimo procedūra;
(24)
dėl aiškumo Europos Parlamento ir Tarybos reglamento (EB) Nr. 294/2008 (6) priedas turėtų būti pakeistas nauju priedu;
(25)
todėl Reglamentas (EB) Nr. 294/2008 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 294/2008 iš dalies keičiamas taip:
1)
2 straipsnis iš dalies keičiamas taip:
a)
1 punktas pakeičiamas taip:
„1. Inovacijos- procesas, įskaitant jo rezultatus, kuriuo naujomis idėjomis atsiliepiama į visuomeninius ar ekonominius poreikius ir paklausą, ir sukuriami nauji produktai, paslaugos ar verslo ir organizaciniai modeliai, kurie yra sėkmingai pateikiami į esamą rinką arba kurių pagrindu gali būti sukurtos naujos rinkos ir kurie yra naudingi visuomenei;“;
b)
2 punktas pakeičiamas taip:
„2. Žinių ir inovacijų bendrija (toliau -ŽIB)- strateginio tinklo formos autonomiška aukštojo mokslo įstaigų, mokslinių tyrimų organizacijų, bendrovių ir kitų suinteresuotųjų subjektų partnerystė vykdant inovacijų procesą, neatsižvelgiant į jos tikslią teisinę formą, pagrįsta bendru vidutinės trukmės ir ilgalaikiu inovacijų planavimu siekiant įveikti EIT iššūkius ir prisidėti prie Europos Parlamento ir Tarybos reglamentu (ES) Nr. 1291/2013 (7) („Horizontas 2020“), nustatytų tikslų įgyvendinimo;
(7) 2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama Bendroji mokslinių tyrimų ir inovacijų programa „Horizontas 2020“ (2014-2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104.).“" 						
c)
3 punktas pakeičiamas taip:
„3. Koordinavimo centras- geografinis rajonas, kuriame yra pagrindiniai žinių trikampio partneriai ir kuriame jie gali nesunkiai bendrauti, taip sutelkdami ŽIB veiklą tame rajone;“;
d)
4 punktas išbraukiamas;
e)
5 punktas pakeičiamas taip:
„5. Organizacija partnerė- bet kuri organizacija, kuri yra ŽIB narė, ir kuri, visų pirma, apima aukštojo mokslo įstaigas, mokslinių tyrimų organizacijas, valstybines ar privačias bendroves, finansų įstaigas, regioninės ir vietos valdžios institucijas, fondus ir ne pelno organizacijas;“;
f)
9 punktas pakeičiamas taip:
„9. Strateginė inovacijų darbotvarkė (toliau -SID)- politikos dokumentas, kuriame pateikiamos prioritetinės EIT sritys ir ilgalaikė EIT būsimų iniciatyvų strategija, įskaitant septynerių metų laikotarpiui planuojamos veiklos aukštojo mokslo, mokslinių tyrimų ir inovacijų srityse apžvalgą;“;
g)
papildomas šiuo punktu:
„9a. Regioninė inovacijų sistema (toliau -RIS)- informavimo sistema, skirta aukštojo mokslo įstaigų, mokslinių tyrimų organizacijų, bendrovių ir kitų suinteresuotųjų subjektų partnerystėms, kuria siekiama skatinti inovacijas visoje Sąjungoje;“;
h)
papildomas šiais punktais:
„10. Suinteresuotųjų subjektų forumas- platforma, atvira nacionalinės, regionų ir vietos valdžios institucijų atstovams, organizuotoms interesų grupėms ir individualiems verslo, aukštojo mokslo, mokslinių tyrimų sričių subjektams, asociacijoms, pilietinės visuomenės ir grupių organizacijoms bei kitoms suinteresuotosioms žinių trikampio šalims;
11. ŽIB pridėtinės vertės veikla- organizacijų partnerių arba, jei taikytina, ŽIB teisinių subjektų veikla, kuria siekiama padėti integruoti aukštojo mokslo, mokslinių tyrimų ir inovacijų žinių trikampį, įskaitant ŽIB įsteigimą, administravimą ir koordinavimą ir kuria prisidedama prie bendrų EIT tikslų įgyvendinimo.“.
2)
3 straipsnis pakeičiamas taip:
„3 straipsnis
Misija ir tikslai
EIT misija - prisidėti prie tvaraus Europos ekonominio augimo ir konkurencingumo stiprinant valstybių narių ir Sąjungos inovacinius gebėjimus, kad būtų sprendžiami svarbiausi Europos visuomenei kylantys iššūkiai. Jis to siekia skatindamas tarpusavio sąveiką ir bendradarbiavimą bei integruodamas aukščiausių standartų veiklą aukštojo mokslo, mokslinių tyrimų ir inovacijų srityse, taip pat skatindamas verslumą.
Laikotarpiu nuo 2014 m. iki 2020 m. EIT bendrieji ir konkretūs tikslai bei rezultatų rodikliai apibrėžti programoje „Horizontas 2020“.“.
3)
4 straipsnio 1 dalis iš dalies keičiama taip:
a)
a punktas pakeičiamas taip:
„a)
valdyba, kurią sudaro aukšto lygio nariai, turintys patirties aukštojo mokslo, mokslinių tyrimų, inovacijų ir verslo srityse. Ji atsakinga už vadovavimą EIT veiklai, ŽIB atranką, paskyrimą ir vertinimą bei visus kitus strateginius sprendimus. Jai padeda vykdomasis komitetas;“;
b)
b punktas išbraukiamas;
c)
c punktas pakeičiamas taip:
„c)
valdybos paskirtas direktorius, kuris atsako valdybai už EIT administracinį ir finansų valdymą ir kuris yra EIT teisinis atstovas;“.
4)
5 straipsnio 1 dalis iš dalies keičiama taip:
a)
a punktas pakeičiamas taip:
„a)
pagal SID nustato savo pagrindinius prioritetus ir veiklą;”;
b)
c punktas pakeičiamas taip:
„c)
prioritetinėse srityse atrenka ir paskiria ŽIB pagal 7 straipsnį, susitarimu nustato jų teises ir pareigas, teikia joms tinkamą paramą, taiko tinkamas kokybės kontrolės priemones, nuolat stebi ir periodiškai vertina jų veiklą, užtikrina tinkamą koordinavimo lygį ir sudaro palankias sąlygas ŽIB komunikacijai ir teminiam bendradarbiavimui;“;
c)
f punktas pakeičiamas taip:
„f)
skatina geriausios praktikos skleidimą žinių trikampio integravimo tikslais, įskaitant tarp ŽIB, kad būtų plėtojama bendra inovacijų ir žinių perdavimo kultūra, ir ragina dalyvauti informavimo veikloje, įskaitant dalyvavimą RIS;“;
d)
h punktas pakeičiamas taip:
„h)
skatina daugiadalykius inovacijų metodus, įskaitant technologinių, socialinių ir netechnologinių sprendimų, organizacinių metodų ir naujų verslo modelių integravimą;“
e)
papildoma šiais punktais:
„i)
kai tinkama, užtikrina EIT veiklos ir kitų Sąjungos programų papildomumą ir sinergiją;
j)
skatina ŽIB kaip puikias inovacijų partneres Sąjungoje ir už Sąjungos ribų;
k)
įsteigia suinteresuotųjų subjektų forumą, kad informuotų apie EIT veiklą, savo patirtį, geriausią praktiką ir indėlį į Sąjungos inovacijų, mokslinių tyrimų ir švietimo politiką bei tikslus, ir kad leistų suinteresuotiesiems subjektams pateikti savo nuomonę. Suinteresuotųjų subjektų forumo posėdis rengiamas bent kartą per metus. Suinteresuotųjų subjektų forumo posėdyje valstybių narių atstovai posėdžiauja specialios sudėties, kad būtų užtikrinta tinkama komunikacija ir informacijos srautai su EIT, ir kad jie būtų informuojami apie pasiekimus, galėtų teikti EIT ir ŽIB patarimus ir dalytis su jais patirtimi. Valstybių narių atstovų specialia sudėtimi suinteresuotųjų subjektų forume taip pat užtikrinama EIT bei ŽIB veiklos ir nacionalinių programų bei iniciatyvų atitinkama sąveika ir papildomumas, įskaitant ŽIB veiklos potencialų nacionalinį bendrą finansavimą.“.
5)
6 straipsnis iš dalies keičiamas taip:
a)
1 dalis iš dalies keičiama taip:
i)
b punktas pakeičiamas taip:
„b)
pagrindinių ekonomikos ir visuomenės interesų sričių pažangiuosius ir inovatyvius mokslinius tyrimus, remdamosi Europos ir nacionalinių mokslinių tyrimų rezultatais, kurie gali padėti stiprinti Europos konkurencingumą tarptautiniu lygmeniu ir rasti svarbiausių iššūkių, iškilusių Europos visuomenei, sprendimus;“;
ii)
c punktas pakeičiamas taip:
„c)
magistrantūros ir doktorantūros pakopų švietimo ir mokymo veiklą, taip pat rengia profesinio rengimo kursus tų dalykų, kurie gali patenkinti būsimus Europos socialinius ir ekonominius poreikius, ir kuriais išplečiama Sąjungos talentų bazė, skatinama plėtoti su inovacijomis susijusius gebėjimus, gerinti vadybos bei verslumo gebėjimus, didinti tyrėjų bei studentų judumą ir skatinti EIT absolventų ir jo rengiamuose mokymuose dalyvavusių asmenų dalijimąsi žiniomis, kuravimą ir jungimąsi į tinklus;“
iii)
d punktas pakeičiamas taip:
„d)
informavimo veiklą ir geriausios praktikos inovacijų sektoriuje sklaidą, daugiausia dėmesio skirdamos aukštojo mokslo, mokslinių tyrimų ir verslo, įskaitant paslaugų ir finansų sektorius, bendradarbiavimo vystymui;“;
iv)
papildoma šiuo punktu:
„e)
kai tinkama, siekti ŽIB veiklos ir esamų Europos, nacionalinių ir regioninių programų sąveikos ir papildomumo.“;
b)
2 dalis pakeičiama taip:
„2. ŽIB savarankiškai priima sprendimus dėl vidaus organizavimo ir sudėties bei dėl tikslios darbotvarkės ir darbo metodų. Visų pirma, ŽIB:
a)
nustato valdymo tvarką, kuri atspindi aukštojo mokslo, mokslinių tyrimų ir inovacijų žinių trikampį;
b)
siekia būti atvira naujiems nariams, kai jie partnerystei suteikia pridėtinės vertės;
c)
veikia atvirai ir skaidriai pagal savo vidaus taisykles;
d)
nustato verslo planus kartu su tikslais ir pagrindiniais veiklos rodikliais;
e)
parengia finansinio tvarumo strategiją.“.
6)
7 straipsnis iš dalies keičiamas taip:
a)
1 dalis pakeičiama taip:
„1. EIT, atlikusi konkurencingą, atvirą ir skaidrią procedūrą, atrenka partnerystes ir paskiria jas ŽIB. EIT patvirtina ir paskelbia išsamius ŽIB atrankos kriterijus, grindžiamus kompetencijos ir inovacijų aktualumo principais. Atrankos procese dalyvauja išorės ir nepriklausomi ekspertai.“;
b)
įterpiama ši dalis:
„1a. EIT, atsižvelgdamas į SID apibrėžtas prioritetines sritis ir nustatytą tvarkaraštį, pradeda ŽIB atranką ir skyrimą.“;
c)
2 dalis pakeičiama taip:
„2. Laikantis 1 dalyje nurodytų principų, ŽIB atrankos kriterijai, be kita ko, apima šiuos kriterijus:
a)
dabartinius ir potencialius partnerystės inovacinius gebėjimus, įskaitant verslumą, ir jos kompetenciją aukštojo mokslo, mokslinių tyrimų ir inovacijos srityse;
b)
partnerystės gebėjimus siekti SID tikslų ir taip prisidėti įgyvendinant programos „Horizontas 2020“ bendrus tikslus ir prioritetus;
c)
daugiadalykius inovacijų metodus, įskaitant technologinių, socialinių ir netechnologinių priemonių integravimą;
d)
partnerystės gebėjimus užtikrinti tvarų ir ilgalaikį nepriklausomą finansavimą, įskaitant pakankamai didelį ir vis didėjantį privačiojo sektoriaus, pramonės ir paslaugų sektoriaus įnašą;
e)
tinkamai subalansuotą partnerystėje dalyvaujančių organizacijų, veikiančių aukštojo mokslo, mokslinių tyrimų ir inovacijų žinių trikampyje, pasiskirstymą;
f)
atitinkamam sektoriui būdingos intelektinės nuosavybės valdymo planą, įskaitant tai, kaip atsižvelgta į įvairių organizacijų partnerių įnašą;
g)
priemones, kuriomis remiamas privataus sektoriaus, įskaitant finansų sektorių ir ypač MVĮ, dalyvavimas ir bendradarbiavimas su juo bei naujų veiklą pradedančių įmonių, atsiskyrusių įmonių ir MVĮ sukūrimas, siekiant ŽIB veiklos rezultatus panaudoti komerciniais tikslais;
h)
kai tinkama, pasirengimą nustatyti konkrečias ryšių palaikymo ir bendradarbiavimo su viešuoju ir trečiųjų šalių sektoriais priemones;
i)
pasirengimą palaikyti ryšius su kitomis organizacijomis ir tinklais, kurie nėra ŽIB, siekiant dalintis geriausia praktika ir kompetencija;
j)
pasirengimą parengti konkrečius pasiūlymus dėl sąveikos su Sąjungos ar kitomis susijusiomis iniciatyvomis.“;
d)
3 dalis pakeičiama taip:
„3. Būtina ŽIB įsteigimo sąlyga - steigiant ŽIB turi dalyvauti bent trys organizacijos partnerės, įsisteigusios bent trijose skirtingose valstybėse narėse. Visos tokios organizacijos partnerės turi būti viena nuo kitos nepriklausomos, kaip apibrėžta Europos Parlamento ir Tarybos reglamento (ES) Nr. 1290/2013 8 straipsnyje (8).
(8) 2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (OL L 347 2013 12 20, p. 81).“;" 						
e)
4 dalis pakeičiama taip:
„4. Papildant 3 dalyje nustatytą sąlygą, bent du trečdaliai ŽIB sudarančių organizacijų partnerių turi būti įsteigtos valstybėse narėse. Kiekvienai ŽIB turi priklausyti bent viena aukštojo mokslo įstaiga ir viena privati bendrovė.“;
f)
papildomas šia dalimi:
„5. EIT, prieš pradėdamas naujų ŽIB atrankos procedūrą, patvirtina ir paskelbia ŽIB veiklos finansavimo, stebėsenos ir vertinimo kriterijus ir tvarką. Apie juos nedelsiant informuojama specialios sudėties valstybių narių atstovai suinteresuotųjų subjektų forume.“.
7)
įterpiami šie straipsniai:
„7a straipsnis
ŽIB vertinimo ir stebėsenos principai
EIT, remdamasis pagrindiniais veiklos rodikliais, nustatytais, inter alia, Reglamente (ES) Nr. 1291/2013 ir SID, bei bendradarbiaudamas su Komisija, organizuoja nuolatinę kiekvienos ŽIB veiklos stebėseną ir periodinį našumo, rezultatų ir poveikio išorės vertinimą. Apie tokių stebėsenos ir vertinimo rezultatus pranešama Europos Parlamentui ir Tarybai ir jie padaromi viešai prieinamais.
7b straipsnis
ŽIB veiklos trukmė, tęstinumas ir užbaigimas
1. Priklausomai nuo nuolatinės stebėsenos ir periodinio vertinimo rezultatų ir konkrečių sričių ypatumų, ŽIB paprastai veiklą vykdo nuo septynerių iki penkiolikos metų.
2. EIT gali sudaryti partnerystės pagrindų susitarimą su ŽIB pradiniam septynerių metų laikotarpiui.
3. Valdyba gali nuspręsti pratęsti partnerystės pagrindų susitarimą su ŽIB pasibaigus nustatytam pradiniam laikotarpiui, laikydamasi 19 straipsnyje nurodyto finansinio paketo ribų, jei tai yra tinkamiausias būdas pasiekti EIT tikslus.
4. Jei ŽIB veiklos vertinimo rezultatai yra nepatenkinami, valdyba imasi tinkamų priemonių, įskaitant jos finansinės paramos sumažinimą, pakeitimą ar atšaukimą arba susitarimo nutraukimą.“.
8)
Į 8 straipsnio 2 dalį įterpiamas šis punktas:
„aa)
skleisti geriausią horizontalių problemų sprendimo praktiką;“.
9)
10 straipsnis išbraukiamas.
10)
13 straipsnio 2 dalis pakeičiama taip:
„2. Prieš pradėdamas konkursą dėl ŽIB atrankos, EIT paskelbia savo darbo tvarkos taisykles, 21 straipsnio 1 dalyje nurodytas savo specifines finansines taisykles ir 7 straipsnyje nurodytus išsamius ŽIB atrankos kriterijus.“.
11)
14 straipsnis iš dalies keičiamas taip:
a)
2 dalis pakeičiama taip:
„2. ŽIB finansavimo šaltiniai visų pirma yra:
a)
organizacijų partnerių įnašai, sudarantys esminę finansavimo šaltinio dalį;
b)
savanoriški valstybių narių, trečiųjų šalių ar jų viešosios valdžios institucijų įnašai;
c)
tarptautinių organizacijų ar institucijų įnašai;
d)
pajamos iš ŽIB nuosavo turto ir veiklos ir iš intelektinės nuosavybės teisių;
e)
sukaupto kapitalo įnašai, įskaitant EIT fondo valdomas pajamas;
f)
asmenų, institucijų, fondų ar kitų nacionalinių įstaigų palikimai, aukos ir įnašai;
g)
EIB įnašas;
h)
finansinės priemonės, įskaitant iš Sąjungos bendrojo biudžeto finansuojamas priemones.
Įnašai gali būti ir nepiniginiai.“;
b)
4 dalis pakeičiama taip:
„4. EIT įnašas į ŽIB gali apimti iki 100 proc. visų ŽIB papildomos naudos veiklos tinkamų finansuoti sąnaudų.“;
c)
papildomas šiomis dalimis:
„6. EIT įnašas vidutiniškai neviršija 25 proc. viso ŽIB finansavimo.
7. EIT nustato konkurencingą atitinkamos savo finansinio įnašo į ŽIB dalies skyrimo peržiūros mechanizmą. Jis apima ŽIB verslo planų ir vykdant nuolatinę stebėseną nustatytų veiklos rezultatų vertinimą.“.
12)
15 straipsnis pakeičiamas taip:
„15 straipsnis
Programavimas ir ataskaitos
1. EIT tvirtina trejų metų atnaujinamąją darbo programą, grindžiamą patvirtinta SID, kurioje nurodomi pagrindiniai EIT ir ŽIB prioritetai ir planuojama veikla, įskaitant numatomus finansavimo poreikius ir šaltinius. Joje taip pat nurodomi atitinkami ŽIB ir EIT veiklos stebėsenos rodikliai, naudojantis į rezultatus orientuotu metodu. EIT pateikia Komisijai preliminarią trejų metų atnaujinamąją darbo programą ne vėliau kaip tų metų, kurie pasibaigia dveji metai iki aptariamos trejų metų darbo programos įsigaliojimo dienos (kiekvienų N-2 metų), gruodžio 31 d.
Komisija, atsižvelgdama į programoje „Horizontas 2020“ apibrėžtus konkrečius EIT tikslus ir papildomumą, susijusį su kitomis Sąjungos politikos sritimis ir priemonėmis, per tris mėnesius nuo darbo programos pateikimo pateikia savo nuomonę. EIT tinkamai atsižvelgia į Komisijos nuomonę, o jei su Komisijos nuomone nesutinka, pagrindžia savo poziciją. EIT galutinę darbo programą perduoda susipažinti Europos Parlamentui, Tarybai, Komisijai, Europos ekonomikos ir socialinių reikalų komitetui bei Regionų komitetui. Pateikus prašymą, direktorius galutinę darbo programą pateikia atsakingam Europos Parlamento komitetui;
2. EIT kiekvienais metais ne vėliau kaip birželio 30 d. tvirtina metinę ataskaitą. Ataskaitoje nurodoma EIT ir ŽIB praėjusiais kalendoriniais metais vykdyta veikla ir įvertinami rezultatai, atsižvelgiant į nustatytus tikslus, rodiklius ir grafiką, su vykdyta veikla susijusi rizika, išteklių panaudojimas ir bendra EIT veikla. EIT perduoda metinę ataskaitą Europos Parlamentui ir Tarybai ir bent kartą per metus informuoja juos apie EIT veiklą, jo indėlį įgyvendinant programą „Horizontas 2020“ ir Sąjungos inovacijų, mokslinių tyrimų bei švietimo politiką ir tikslus.“.
13)
16 straipsnis iš dalies keičiamas taip:
a)
2 dalyje žodis „penkerius“ pakeičiamas žodžiu „trejus“;
b)
įterpiama ši dalis:
„2a. Pasitelkdama nepriklausomus ekspertus Komisija, siekdama įvertinti, kaip EIT sekasi siekti nustatytų tikslų, nustatyti veiklos įgyvendinimui įtakos turinčius veiksnius ir atpažinti geriausiąją praktiką, gali atlikti kitus strateginės svarbos temų ar klausimų vertinimus. Tą darydama Komisija visapusiškai atsižvelgia į administracinį poveikį EIT ir ŽIB.“.
14)
17 straipsnis iš dalies keičiamas taip:
a)
2 dalis pakeičiama taip:
„2. SID apibrėžiamos EIT prioritetinės sritys ir ilgalaikė strategija bei pateikiamas jo socialinio ir ekonominio poveikio bei gebėjimų sukurti didžiausią su inovacijomis susijusią pridėtinę vertę įvertinimas. SID turi būti atsižvelgiama į 16 straipsnyje nurodytos EIT stebėsenos ir vertinimo rezultatus.“;
b)
įterpiama ši dalis:
„2a. SID apima EIT veiklos ir kitų Sąjungos iniciatyvų, priemonių ir programų galimos ir atitinkamos sąveikos ir papildomumo analizę.“;
c)
4 dalis pakeičiama taip:
„4. Komisijos pasiūlymu Europos Parlamentas ir Taryba patvirtina SID laikydamiesi Sutarties dėl Europos Sąjungos veikimo 173 straipsnio 3 dalies.“
15)
19 straipsnis pakeičiamas taip:
„19 straipsnis
Biudžetiniai įsipareigojimai
1. Finansinis paketas iš programos „Horizontas 2020“, skirtas šio reglamento įgyvendinimui laikotarpiu nuo 2014 m. sausio 1 d. iki 2020 m. gruodžio 31 d., yra 2 711,4 mln. EUR dabartinėmis kainomis.
2. Ta suma per metinę biudžeto tvirtinimo procedūrą Europos Parlamentui ir Tarybai yra svarbiausias orientacinis dydis, kaip apibrėžta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 17 punkte (9).
3. Europos Parlamentas ir Taryba leidžia naudoti metinius asignavimus laikantis daugiametėje finansavimo programoje nustatytų ribų. EIT finansinis įnašas ŽIB teikiamas pagal šį finansinį paketą.
(9) OL C 373, 2013 12 20, p. 1.“." 						
16)
20 straipsnis iš dalies keičiamas taip:
a)
5 dalis pakeičiama taip:
„5. Valdyba priima sąmatos projektą, prie kurio kartu pridedamas personalo plano projektas ir preliminari trejų metų atnaujinamoji darbo programa ir ne vėliau kaip N-2 metų gruodžio 31 d. pateikia juos Komisijai.“;
b)
20 straipsnio 6 dalis pakeičiama taip:
„6. Remdamasi šia sąmata Komisija į Sąjungos bendrojo biudžeto projektą įtraukia numatomą sumą, kurią ji laiko būtina subsidijai iš bendrojo biudžeto išmokėti.“.
17)
21 straipsnis iš dalies keičiamas taip:
a)
įterpiama ši dalis:
„1a. Finansinis įnašas į EIT bus įgyvendinamas pagal Reglamentą (ES) Nr. 1290/2013 ir Reglamentą (ES) Nr. 1291/2013.“;
b)
4 dalis pakeičiama taip:
„4. Tarybai rekomendavus, Europos Parlamentas anksčiau nei N + 2 metų gegužės 15 d. patvirtina, kad direktorius įvykdė N metų EIT biudžetą.“.
18)
22 straipsnio 4 dalis išbraukiama.
19)
įterpiamas šis straipsnis:
„22a straipsnis
EIT veiklos nutraukimas
Jei EIT veikla nutraukiama, jo likvidavimas vykdomas prižiūrint Komisijai laikantis taikytinų teisės aktų. Susitarimuose su ŽIB ir EIT fondo steigimo akte nustatomos atitinkamos tokią padėtį reglamentuojančios nuostatos.“.
2 straipsnis
Reglamento (EB) Nr. 294/2008 priedas pakeičiamas šio reglamento priedu.
3 straipsnis
Šis reglamentas įsigalioja 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2013 m. gruodžio 11 d.

Labels: 12
7
15
19